**Hans Enoksen** (født 7. august 1956 i Itilleq) er en grønlandsk sosialdemokratisk politiker for Partii Naleraq. Han har vært valgt til Grønlands landsting siden 1995, og representerte partiet Siumut frem til han brøt med dette og stiftet Partii Naleraq i januar 2014. Han var partiformann i Siumut og statsminister på Grønland 2002–2009.

Enoksen er handelsutdannet, og har vært bygdekjøpmann i Itilleq. Han snakker kun sitt morsmål, grønlandsk. Han fikk sitt første tillitsverv da han ble valgt til medlem av menighetsrådet på hjemstedet Itilleq i 1979. Han var medlem av Itilleq bygderåd 1987–2001, medlem av Sisimiut kommunestyre 1989–2001, varaordfører 1997–2001 og fungerende ordfører et halvt år i 1998. I 2001 var han formann i kommunenes interesseorganisasjon, KANUKOKA.

Etter å ha vært medlem av Landstinget siden 1995, ble han utnevnt til fiskeri-, fangst- og bygdeminister i 2001. Samme år ble han formann i Siumut, og fikk støtte fra 53 % av partimedlemmene i en uravstemning året etter. Etter valget i 2002 dannet han sin første regjering, utgått fra Siumut og Inuit Ataqatigiit. En viktig sak for regjeringen ble forhandlinger med Danmark og USA om kompensasjon for den amerikanske flybasen ved Thule. Regjeringen avskaffet også priskontrollen på forbruksvarer, elektrisitet og brennstoff. Etter valget i 2005 ble regjeringen utvidet med Atassut. Siumuts oppslutning var stabil på rundt 30 %. I 2007 brøt Inuit Ataqatigiit samarbeidet, og regjeringen fortsatte som en mindretallsregjering, den såkalte nordlyskoalisjonen.

Enoksen ivret for utvidet grønlandsk selvstyre foran folkeavstemningen i 2008. Resultatet gav Grønland utvidet selvstyre på 30 saksfelt, med virkning fra 21. juni 2009, 30-årsdagen for etableringen av hjemmestyret.

Ved valget i 2009 led Siumut nederlag, og Enoksen måtte som første Siumut-formann overlate regjeringsmakten til et annet parti. Samme dag fratrådte Enoksen som partiformann, og aktet å flytte tilbake til Itilleq.

Utmerkelser
-----------

Enoksen er ridder av Dannebrogordenen.

Referanser
----------

1. ↑   «Nersornaat 2004», besøkt 5. januar 2023[Hentet fra Wikidata]
2. ↑  Duus, Søren Duran (3. januar 2014). «Hans Enoksen forlader Siumut». *Sermitsiaq* **(dansk)**. Besøkt 22. desember 2014.
3. ↑  Ritzau (9. januar 2014). «Tidligere landsstyreformand Enoksen stifter nyt parti». *Dagbladet Information* **(dans)**. Besøkt 22. desember 2014.
4. 1 2  «Unilingual Inuk becomes Greenland’s new premier» **(engelsk)**. Nunatsiaq News. 13. desember 2002. Arkivert fra originalen 29. juli 2012. Besøkt 22. desember 2014.
5. ↑  «Hans Enoksen fylder 50» **(dansk)**. Kalaallit Nunaata Radio. 7. august 2006. Besøkt 22. desember 2014.
6. ↑  «Hans Enoksen (Siumut)» **(dansk)**. Grønlands landsting. Arkivert fra originalen 23. desember 2014. Besøkt 22. desember 2014.
7. ↑  Andersen, Marianne Krogh (2009). *Grønland. Mægtig og afmægtig* **(dansk)**. København: Gyldendal. s. 75. ISBN 978-87-02-05197-1.
8. ↑  Ritzau (3. juni 2009). «Enoksen træder tilbage efter valgnederlag». *Politiken* **(dansk)**. Besøkt 22. desember 2014.

Eksterne lenker
---------------

* (en) Hans Enoksen – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Prabook **·** Munzinger (iba)
 |